A képen lila, sötétség, Magenta, ibolya látható

Automatikusan generált leírás

**PÉCSI TUDOMÁNYEGYETEM**

**GYÓGYSZERÉSZTUDOMÁNYI KAR**

**Sajtóközlemény**

***Új fejezetet nyit az oktatás és a gyógyítás együttműködésében a pécsi gyógyszerészkar és a Sanofi***

**Az innovációt és a kreativitást elősegítő, a hatékonyabb tanulást, tudásmegosztást serkentő, közösségi térként is működő egyetemi tantermet alakítottak ki a Pécsi Tudományegyetem Gyógyszerésztudományi Karán, a Sanofi támogatásával. A több új funkcióval is kibővült helyiség a gyógyszergyártó és az intézmény szándékai szerint új fejezetet nyit abban, hogyan működhet együtt egy innovatív pharma-vállalat és egy egyetem. A Sanofi ezzel is megerősítette elkötelezettségét az oktatás és a gyakorlati tudás ötvözése mellett.**

A **valódi inspiráló környezetté alakult terem**ben a diákokat körülvevő hangulat és kényelem hozzájárul a **hatékonyabb tanulás**hoz és az **új ötletek** születéséhez. A munka során különös figyelmet fordítottak arra, hogy a szoba ne csak a tanulás helyszíne legyen, hanem egy **valódi közösségi tér**, ahol a diákok találkozhatnak, együtt dolgozhatnak és megoszthatják tudásukat.

A felújítás során **a teret** **olyan eszközökkel és bútorokkal látták el**, amelyek elősegítik a diákok közötti interakciót és együttműködést.

***„Egy tudományos eredményekre, kutatásokra építő vállalatnak hosszú távú befektetés****, emiatt üzleti szempontból is rendkívül fontos* ***a tudomány és az oktatás támogatása****. Örülünk, hogy egy olyan, világszinten is a vezetők között jegyzett gyártó, mint a* ***Sanofi*** *is osztja ezt a nézetet és* ***aktívan részt vesz a jövő gyógyszerészeinek képzésében****”* – mondta **dr. Fittler András, a Pécsi Tudományegyetem Gyógyszerésztudományi Karának dékánja** a terem március 22-i ünnepélyes átadóján.

Hozzátette, **a Sanofi és a Pécsi Tudományegyetem közötti együttműködés közös célokon alapul**, és évtizedekre tekint vissza. A közös munka nemcsak a gyakornoki programokra terjed ki, más területeken is megvalósul, így **erősítve a hazai oktatás és a gyógyszeripar közötti kapcsolatot**.

A pécsi gyógyszerészkar Rókus utcai K épületében kialakított terem falára felkerült Szent-Györgyi Albert híres idézete, mely így szól: „Felfedezni valamit annyit tesz, mint látni, amit mindenki lát, és közben arra gondolni, amire még senki.”

*„****Célunk****, hogy az együttműködésnek köszönhetően* ***a gyakorlati tudás és az oktatás ötvözésére mutassunk be egy olyan modellt****, amelynek keretében* ***a hallgatók komplex képet kapnak a gyógyszergyártás és fejlesztés világáról az ott számukra megnyíló lehetőségekről****. Az érdeklődő diákok számára pedig a gyakorlati képzés mellett szakmai fejlődési lehetőséget kínálunk a Sanofinál”* – mondta az eseményen a cég részéről Kalotai Zoltán, gyártási kiválóság vezető.

**A gyógyszeripari vállalat nagy hangsúlyt fektet a jövő generációjának képzésére,** ennek jegyében hosszú évek óta szoros kapcsolatot ápol a magyarországi egyetemekkel. A cégnél már eddig is **számos gyógyszerészeti és vegyészeti képzésben részt vevő egyetemista töltötte szakmai gyakorlatát**. Több egyéb üzleti területen is aktívan működteti gyakornoki programját, **jelenleg több mint 130 gyakornokot foglalkoztatnak**. Az ipari területek mellett nagyszerű lehetőségeket nyújt **a vállalat kereskedelmi központja** és a dinamikusan fejlődő **globális szolgáltatóközpont**ja is, ahol számos szakmai területen nyílik lehetőség belekóstolni egy globálisan működő nagyvállalat nemzetközi világába.

A **Sanofi** nem csak gyakorlati lehetőségeket kínál, a hallgatóknak **szakdolgozatok írásához is segítséget nyújt** cégbeli mentorok bevonásával. **Rendszeres résztvevői az egyetemi nyílt napoknak és állásbörzéknek**, ahol az érdeklődők betekinthetnek munkájukba és közvetlenül kapnak információt az aktuálisan nyitott pozíciókról. A **gyakornoki program** nemcsak tapasztalatszerzést, hanem fizetett szabadságot és különféle képzéseket is kínál a résztvevők számára, ami a piacon kiemelkedőnek számít, tavaly pedig átadták az első **„Év Gyakornoka Díjat”** is. A gyakornoki idő végén sok esetben **állandó munkalehetőség**et kínál a vállalat a diákok számára.

Az újonnan felújított tanterem átadása és a folyamatos együttműködés fontos lépés a Sanofi hosszú távú célja felé, mely a következő generációk tudásának és készségeinek fejlesztését tűzte ki célul.

A teremátadón **Domboróczky Dóra gyógyszerész**, a gyógyszercég egykori gyakornoka, jelenleg pedig munkavállalója **osztotta meg tapasztalatait a vállalatnál töltött időről**. Mint mondta, rengeteget tanult nemcsak a **gyógyszeriparról**, de a **csapatmunkáról** és a **problémamegoldásról** is, a **céges mentorprogram** pedig segített abban, hogy jobban megérthesse a gyógyszerfejlesztés folyamatát.

*A Sanofiról*

**Innovatív nemzetközi biotechnológiai vállalat**ként az a cél vezérel minket, hogy jobbá tegyük az emberek életét. Ennek érdekében fáradhatatlanul kutatjuk a tudomány csodáit. **91 ezer munkatársunkkal a világ 90 országában elhivatottan dolgozunk** azért a nem kisebb célért, hogy **innovatív megoldásainkkal alapjaiban alakítsuk át az orvoslás gyakorlatát**, és eredményeinkkel elérhetővé tegyük a korábban elérhetetlent. Világszerte **milliók számára kínálunk gyógyító és életminőséget javító terápiás megoldásokat** és fertőzésektől védő, számos esetben életmentő vakcinákat, miközben törekvéseink középpontjában a **fenntarthatóság és a társadalmi felelősségvállalás** áll.

*A Sanofi Magyarországról*

Európai viszonylatban is számottevő jelenléttel rendelkezünk Magyarországon, amely a hazai gyógyszergyártás több mint 100 éves tradíciójára épít. Árbevételünket tekintve **az ország második legnagyobb gyógyszergyártója vagyunk**\*. Az exportőrök ranglistáján a 22. helyen állunk, az éves árbevétel tekintetében pedig a 34. legnagyobb cég vagyunk Magyarországon\*\*.

**Közel 2000 munkavállalót foglalkoztatunk** a gyógyszergyártás, a kereskedelem, a klinikai vizsgálatok, és az üzleti szolgáltatások területén. Tevékenységünkkel **jelen vagyunk Budapesten, Veresegyházon és a Miskolc melletti Csanyikvölgyben**. Legyen szó nemzetközi üzleti szolgáltatásokról vagy éppen ampullagyártásról, munkatársaink minden szakterületen innovatív, nemzetközi szinten is kimagasló minőségű munkát végeznek.